Twee gevonnis vir aanval op Frankfort-plaasJohnny Muller. Foto: Verskaf “Ons storie het soveel beter geëindig as dié van ander slagoffers van plaasaanvalle. Dit is nét genade. Ons is dankbaar dit is verby, en kyk nie terug nie.” Só het Dalene Muller aan Maroela Media gesê nadat die twee aanvallers wat haar en haar gesin twee jaar gelede op hul plaas buite Frankfort in die Vrystaat aangeval en haar man, Johnny, in die kop geskiet het, in die Frankfort-streekshof gevonnis is. Johnny het die voorval wonderbaarlik oorleef en was Vrydag in die hof toe Lucky Khumalo (33) en Petrus Lucky Nkosi (37) onderskeidelik 25 en 30 jaar tronkstraf opgelê is vir onder meer poging tot moord. Maroela Media het vroeër berig die egpaar en hul twee kinders, toé 16 en 14 jaar oud, het die betrokke aand in September 2017 omstreeks 00:30 tuis gekom nadat hulle by vriende gaan braai het. Hulle het oudergewoonte eers gekyk of dit veilig is voordat hulle in die huis ingegaan het. Johnny was buite om die voertuie in te trek en Dalene in die kombuis doenig toe Khumalo en Nkosi toegeslaan het. Johnny is tydens die aanval in die kop geskiet en na ŉ hospitaal gehaas. Die twee aanvallers is sowat twee maande later in hegtenis geneem. Dalene vertel dit gaan baie goed met Johnny aangesien die koeël destyds genadiglik nie sy brein getref het nie. Johnny het egter gehoor in sy linkeroor asook sy smaak-en-reuk-sintuig verloor. “Daardie aand was baie scary maar ons het destyds berading ontvang. Ons is sedertdien baie meer veiligheidsbewus en paraat, maar is besonders geseënd om nie in vrees te lewe nie.” Die gesin woon steeds op die plaas.